CELEX: 32019D0584
Language: ro
Date: 2019-04-11 00:00:00
Title: Decizia (UE) 2019/584 a Consiliului European adoptată de comun acord cu Regatul Unit din 11 aprilie 2019 privind prelungirea termenului în temeiul articolului 50 alineatul (3) din TUE

11.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 101/1
               
            
         DECIZIA (UE) 2019/584 A CONSILIULUI EUROPEAN
         adoptată de comun acord cu Regatul Unit
         din 11 aprilie 2019
         privind prelungirea termenului în temeiul articolului 50 alineatul (3) din TUE
         CONSILIUL EUROPEAN,
         având în vedere Tratatul privind Uniunea Europeană, în special articolul 50 alineatul (3),
         întrucât:
         
                     (1)
                  
                  
                     La 29 martie 2017, Regatul Unit a notificat Consiliului European intenția de a se retrage din Uniunea Europeană și din Comunitatea Europeană a Energiei Atomice („Euratom”), în conformitate cu articolul 50 din Tratatul privind Uniunea Europeană, care se aplică Euratom în temeiul articolului 106a din Tratatul de instituire a Comunității Europene a Energiei Atomice.
                  
               
                     (2)
                  
                  
                     În conformitate cu articolul 50 din TUE, Uniunea Europeană a negociat cu Regatul Unit un acord de stabilire a modalităților de retragere a acestuia, ținând seama de cadrul viitoarelor sale relații cu Uniunea.
                  
               
                     (3)
                  
                  
                     La 25 noiembrie 2018, Consiliul European a aprobat proiectul de acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul privind retragerea”), precum și Declarația politică de stabilire a cadrului viitoarelor relații dintre Uniunea Europeană și Regatul Unit al Marii Britanii și Irlandei de Nord. La 11 ianuarie 2019, Consiliul a adoptat Decizia (UE) 2019/274 (1) privind semnarea Acordului privind retragerea (2).
                  
               
                     (4)
                  
                  
                     În conformitate cu articolul 50 alineatul (3) din TUE, tratatele încetează să se aplice statului care se retrage de la data intrării în vigoare a acordului de retragere sau, în absența unui astfel de acord, după doi ani de la notificare, cu excepția cazului în care Consiliul European, în acord cu statul membru în cauză, hotărăște în unanimitate să prelungească acest termen.
                  
               
                     (5)
                  
                  
                     Prin scrisoarea din data de 20 martie 2019, Regatul Unit a transmis o cerere de prelungire a termenului prevăzut la articolul 50 alineatul (3) din TUE până la 30 iunie 2019, în vederea finalizării ratificării Acordului privind retragerea.
                  
               
                     (6)
                  
                  
                     Prin Decizia (UE) 2019/476 (3), Consiliul European a hotărât, de comun acord cu Regatul Unit, să prelungească termenul în temeiul articolului 50 alineatul (3) din TUE până la 22 mai 2019 în cazul în care Camera Comunelor ar aproba Acordul privind retragerea până la 29 martie 2019. Dacă acest lucru ar urma să nu se întâmple, Consiliul European a convenit în privința unei prelungiri până la 12 aprilie 2019 și a precizat că se așteaptă ca Regatul Unit să indice, înainte de 12 aprilie 2019, o cale de urmat care să îi fie supusă spre analiză.
                  
               
                     (7)
                  
                  
                     Camera Comunelor nu a aprobat Acordul privind retragerea până la 29 martie 2019.
                  
               
                     (8)
                  
                  
                     Prin scrisoarea din data de 5 aprilie 2019, Regatul Unit a transmis o cerere privind o nouă prelungire a termenului prevăzut la articolul 50 alineatul (3) din TUE, astfel cum a fost prelungit de Consiliul European, până la 30 iunie 2019, în vederea finalizării ratificării Acordului privind retragerea.
                  
               
                     (9)
                  
                  
                     La 10 aprilie 2019, Consiliul European a convenit asupra unei noi prelungiri pentru a permite ratificarea Acordului privind retragerea de către ambele părți. Această prelungire ar trebui să dureze atât cât este necesar și, în niciun caz, nu ar trebui să depășească data de 31 octombrie 2019. Consiliul European a reamintit, de asemenea, că, în conformitate cu articolul 50 alineatul (3) din TUE, Acordul privind retragerea poate intra în vigoare la o dată anterioară dacă părțile finalizează procedurile lor de ratificare înainte de 31 octombrie 2019. Prin urmare, retragerea ar trebui să aibă loc în prima zi a lunii care urmează încheierii procedurilor de ratificare sau la 1 noiembrie 2019, luându-se în considerare data care survine mai devreme.
                  
               
                     (10)
                  
                  
                     Această nouă prelungire nu trebuie să submineze funcționarea normală a Uniunii și a instituțiilor sale. De asemenea, noua prelungire va avea drept consecință faptul că Regatul Unit va rămâne un stat membru până la noua dată de retragere, cu drepturi și obligații depline în conformitate cu articolul 50 din TUE, precum și faptul că Regatul Unit are dreptul să își revoce notificarea în orice moment. Dacă la 23-26 mai 2019 Regatul Unit este încă stat membru și dacă nu a ratificat până la 22 mai 2019 Acordul privind retragerea, va avea obligația de a organiza alegeri pentru Parlamentul European în conformitate cu dreptul Uniunii. În cazul în care Regatul Unit nu organizează aceste alegeri, prelungirea ar trebui să înceteze la 31 mai 2019. Consiliul European ia act de angajamentul Regatului Unit de a acționa în mod constructiv și responsabil pe toată durata prelungirii, în conformitate cu obligația de cooperare loială, și se așteaptă ca Regatul Unit să îndeplinească aceast angajament și obligația prevăzută în tratat într-un mod care să reflecte situația sa de stat membru aflat în proces de retragere. În acest sens, Regatul Unit facilitează îndeplinirea atribuțiilor Uniunii și nu recurge la niciun fel de măsură care ar putea periclita atingerea obiectivelor Uniunii, în special atunci când participă la procesele decizionale ale Uniunii.
                  
               
                     (11)
                  
                  
                     Mandatele în curs ale membrilor instituțiilor, organelor, oficiilor și agențiilor Uniunii, desemnați, numiți sau aleși ca urmare a calității Regatului Unit de stat membru al Uniunii vor înceta de îndată ce tratatele nu se vor mai aplica Regatului Unit, adică la data retragerii.
                  
               
                     (12)
                  
                  
                     Această prelungire exclude orice repunere în discuție a Acordului privind retragerea. Orice angajament, orice declarație sau orice alt act, emis(ă) în mod unilateral de Regatul Unit, ar trebui să fie compatibil(ă) cu litera și spiritul Acordului privind retragerea și nu trebuie să constituie un obstacol în calea punerii în aplicare a acestuia. O astfel de prelungire nu poate fi folosită pentru a începe negocieri privind viitoarele relații.
                  
               
                     (13)
                  
                  
                     Consiliul European va evalua progresele la reuniunea sa din iunie 2019.
                  
               
                     (14)
                  
                  
                     În conformitate cu articolul 50 alineatul (4) din TUE, Regatul Unit nu participă la discuțiile din cadrul Consiliului European cu privire la prezenta decizie și nici la adoptarea acesteia. Cu toate acestea, după cum se precizează în scrisoarea transmisă la 11 aprilie 2019 de către reprezentantul permanent al Regatului Unit pe lângă Uniunea Europeană, Sir Tim Barrow, acesta a convenit, în conformitate cu articolul 50 alineatul (3) din TUE, asupra prelungirii termenului menționat la articolul respectiv și asupra prezentei decizii,
                  
               ADOPTĂ PREZENTA DECIZIE:
         
            Articolul 1
            Termenul prevăzut la articolul 50 alineatul (3) din TUE, astfel cum a fost prelungit prin Decizia (UE) 2019/476 a Consiliului European, se prelungește în continuare până la 31 octombrie 2019.
         
         
            Articolul 2
            Prezenta decizie intră în vigoare la data adoptării.
            Prezenta decizie încetează să se aplice la 31 mai 2019 în cazul în care Regatul Unit nu organizează alegeri pentru Parlamentul European în conformitate cu dreptul aplicabil al Uniunii și nu ratifică Acordul privind retragerea până la 22 mai 2019.
         
         
            Adoptată la Bruxelles, 11 aprilie 2019.
            
               
                  Pentru Consiliul European
               
               
                  Președintele
               
               D. TUSK
            
         
         
            (1)  Decizia (UE) 2019/274 a Consiliului din 11 ianuarie 2019 privind semnarea, în numele Uniunii Europene și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 47 I, 19.2.2019, p. 1).
         
            (2)  Textul Acordului privind retragerea atașat la Decizia (UE) 2019/274 a fost publicat în JO C 66 I, 19.2.2019, p. 1
         
         
            (3)  Decizia (UE) 2019/476 a Consiliului European adoptată de comun acord cu Regatul Unit din 22 martie 2019 privind prelungirea termenului în temeiul articolului 50 alineatul (3) din TUE (JO L 80 I, 22.3.2019, p. 1).